## Pravilnik o ulovu, uzgoju i prometu tuna (Thunnus thynnus)

### NN 123/2007 (30.11.2007.), Pravilnik o ulovu, uzgoju i prometu tuna (Thunnus thynnus)

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**3558**

Na temelju članka 48. stavka 3. točaka 1. i 2., članka 49. stavka 1. točke 9.,
članka 57. stavka 5. te članka 58. stavka 3. Zakona o morskom ribarstvu
(»Narodne novine«, br. 74/94, 57/96 i 48/05) ministar poljoprivrede, šumarstva i
vodnoga gospodarstva donosi

## PRAVILNIK

### O ULOVU, UZGOJU I PROMETU TUNA (*Thunnus thynnus*)

OPĆE ODREDBE

Članak 1.

U svrhu racionalnog gospodarenja i zaštite tuna ovim Pravilnikom propisuje se:
a. dopuštena izlovna kvota tuna za razdoblje 2007. – 2010. godi­ne;
b. podjela izlovne kvote tuna po ribolovnim alatima;
c. vremenska zabrana upotrebe pojedinih ribolovnih alata za ulov tuna;
d. korištenje aviona u ribolovu tuna;
e. minimalna ulovna veličina tuna;
f. način obavljanja sportskog ribolova tuna;
g. način obavljanja rekreacijskog ribolova tuna;
h. evidencija ulova tuna;
i. dostava podataka o ulovu, prijenosu, prekrcaju, prijevozu, iskrcaju i uzgoju
tuna;
j. upotreba sustava praćenja plovila;
k. program promatrača na ribarskim plovilima i uzgajalištima tuna;
l. tržišne mjere.

POJMOVNIK

Članak 2.

Pojedini pojmovi u ovom Pravilniku imaju sljedeće značenje:
a. *»Čarter«* podrazumijeva davanje u najam ribarskog plovila drugoj državi u
svrhu komercijalnog lova tuna pod uvjetima koje propisuje Međunarodna komisija
za očuvanje atlantskih tuna (u daljnjem tekstu: ICCAT);
b. *»ICCAT statistički dokument«* podrazumijeva obrazac propisan od strane ICCAT-a
koji mora pratiti svaki uvoz, izvoz i ponovni izvoz tuna;
c. *»Iskrcaj«* podrazumijeva prebacivanje ulovljenih tuna s ribarskog plovila na
kopno i prebacivanje uzgojenih tuna iz uzgojnih kaveza na plovilo ili na kopno;
d. *»Izlovna kvota«* podrazumijeva dopuštenu količinu ulova tuna u gospodarskom
ribolovu na moru za razdoblje kalendarske godine;
e. *»Plovilo za preradu«* podrazumijeva plovilo tvornicu na kojemu se proizvodi
ribarstva obrađuju na jedan ili više sljedećih načina te potom pakiraju ili
ambalažiraju i, prema potrebi, hlade ili zamrzavaju: filetiraju, režu na komade,
uklanja im se koža, uklanjaju im se ljušture, uklanjaju im se ljuske,
usitnjavaju se ili prerađuju;
f. *»Plovilo za tegalj«* podrazumijeva plovilo angažirano za tegljenje plutajućeg
kaveza sa živim tunama od ribarskog plovila do uzgajališta;
g. *»Ponovni izvoz«* podrazumijeva izvoz tuna uvoznog porijekla.
h. *»Prekrcaj«* podrazumijeva prebacivanje ulovljenih tuna sa jednog ribarskog
plovila na drugi u luci;
i. *»Prijevoz«* podrazumijeva prebacivanje živih tuna od ribarskog plovila do
uzgajališta;
j. *»Ribarsko plovilo«* podrazumijeva bilo koji plovilo koji se koristi u svrhu
gospodarskog ulova tuna;
k. *»Tuna«* podrazumijeva isključivo plavorepu tunu Thunnus thynnus;
l. *»Zajedničke ribarske radnje«* podrazumijevaju sve radnje između dva ili više
ribarskih plovila koji plove pod različitim zastavama, a gdje se ulov prekrcava
iz ribarskog alata jednog plovila u ribarski alat drugog plovila.

IZLOVNA KVOTA

Članak 3.

(1) Izlovna godišnja kvota tuna za razdoblje 2007. – 2010. godinu iznosi:

|  |  |  |  |
| --- | --- | --- | --- |
| 2007. | 2008. | 2009. | 2010. |
| 862,31 t | 833,08 t | 803,85 t | 745,39 t |

(2) Izlovna godišnja kvota tuna može se mijenjati skladu s
preporukama ICCAT-a.
(3) Bilo koji podbačeni ulov u odnosu na plan iz stavka 1. ovoga članka ne može
se prenositi u sljedeću godinu.
(4) Izlovna godišnja kvota može se rasporediti prema ovlaštenicima povlastica za
gospodarski ribolov na moru koji obavljaju ribolov tuna u skladu s kriterijima
koje određuje ministar.

Članak 4.

(1) Ribolov tuna smije se obavljati samo uz uporabu sljedećih ribolovnih alata:
– plivarice tunolovke,
– odmeta, panule i plutajućeg parangala (u daljnjem tekstu: udičarski alati).
(2) Izlovna godišnja kvota tuna za plivarice tunolovke iznosi:

|  |  |  |  |
| --- | --- | --- | --- |
| 2007. | 2008. | 2009. | 2010. |
| 850,00 t | 822,00 t | 793,00 t | 735,00 t |

(3) Izlovna godišnja kvota tuna za udičarske alate iznosi:

|  |  |  |  |
| --- | --- | --- | --- |
| 2007. | 2008. | 2009. | 2010. |
| 12,31 t | 11,08 t | 10,85 t | 10,39 t |

Članak 5.

Nakon što Ministarstvo poljoprivrede, šumarstva i vodnoga gospodarstva (u
daljnjem tekstu: Ministarstvo), na temelju dostav­ljenih podataka o ulovu tuna,
utvrdi da je izlovljena dopuštena godišnja izlovna kvota tuna za plivarice
tunolovke i/ili udičarske alate, ministar donosi odluku o zabrani daljnjeg
ribolova tuna za tekuću godinu uz uporabu određenih ribolovnih alata.

ZAJEDNIČKE RIBARSKE RADNJE I ČARTER

Članak 6.

Zajedničke ribarske radnje dozvoljene su isključivo uz prethodnu dozvolu
Ministarstva.

Članak 7.

(1) Trgovački aranžmani i/ili transfer ulovnih kvota s drugim članicama ICCAT-a
dozvoljen je isključivo uz odobrenje Ministarstva, autorizaciju relevantne
članice ICCAT-a i autorizaciju ICCAT-a.
(2) Nisu dozvoljene čarter operacije u 2010. godini.

VREMENSKA ZABRANA UPOTREBE POJEDINIH RIBARSKIH ALATA

Članak 8.

(1) Zabranjen je lov tuna ribarskim plovilima koji love plutajućim parangalima,
dužine preko 24 m preko svega, u razdoblju od 1. lipnja do 31. prosinca.
(2) Zabranjen je lov tuna plivaricom tunolovkom u razdoblju od 1. srpnja do 31.
prosinca.

KORIŠTENJE AVIONA

Članak 9.

Zabranjeno je korištenje aviona ili helikoptera za traženje tuna.

MINIMALNA VELIČINA

Članak 10.

(1) Zabranjen je ulov, zadržavanje na plovilu, prekrcavanje, iskrcaj, prijevoz,
skladištenje, prerada i promet tuna težine manje od 30 kg.
(2) Iznimno od minimalne težine propisane stavkom (1) ovog članka, dozvoljen je
ulov i prijevoz tune minimalne veličine od 8 kg isključivo u svrhu uzgoja.
(3) Iznimno od stavka (1) ovog Članka, kod ribolova plivaricom tunolovkom
dozvoljen je po pojedinačnom zapasu ulov i iskrcaj/prekrcaj do 8 % tuna manjih
od 30 kg i ne manjih od 10 kg koje smiju ići u daljnji promet.
(4) Iskrcaj/prekrcaj tuna manjih od 30 kg iz stavka (3) ovog članka koji se ne
obavlja u skladu s člancima 17., 18., 19. i 20. ovog Pravilnika smatra se
iskrcajem/prekrcajem nedorasle tune.
(5) Zabranjen je iskrcaj i promet tuna iz uzgoja manjih od 30 kg.
(6) U kavezima za uzgoj tuna ne smije biti jedinki manjih od onih propisanih u
stavku 2. ovoga Članka.

SPORTSKI RIBOLOV TUNA

Članak 11.

(1) Sportski ribolov tuna odvija se u skladu sa mjerama propisanim Pravilnikom o
športskom ribolovu na moru (»Narodne novine« 137/05).
(2) Organizator natjecanja u sportskom ribolovu obvezan je dostaviti
Ministarstvu pismeni izvještaj o ulovu tune s podacima o broju i težini
ulovljenih primjeraka. Izvještaj se dostavlja na Obrascu prijave ulova tuna u
sportskom ribolovu (PRILOG 10) u roku od 3 dana nakon završetka natjecanja.

REKREACIJSKI RIBOLOV TUNA

Članak 12.

(1) Rekreacijski ribolov tuna odvija se u skladu sa mjerama propisanim
Pravilnikom o rekreacijskom ribolovu na moru (»Narod­ne novine« 137/05).
(2) Osoba koja obavlja ribolov iz stavka 1. ovoga članka obavezna je prijaviti
ulov Ministarstvu. Izvještaj se dostavlja na Obrascu prijave ulova tuna u
rekreacijskom ribolovu (PRILOG 9) u roku od 3 dana od ostvarenog ulova.

ULOV TUNA

Članak 13.

(1) Fizičke i pravne osobe, ovlaštenici povlastice za gospodarski ribolov na
moru koji obavljaju ribolov tune obavezni su dostavljati Ministarstvu izvještaj
o ulovu.
(2) Izvještaj se dostavlja na Obrascu prijave ulova tuna (PRILOG 1) u roku od 24
sata od ostvarenog ulova.
(3) Fizičke i pravne osobe iz stavka 1. ovoga članka dužne su kopiju izvještaja
iz stavka (2) ovoga članka zadržati na plovilu na način da se u svako doba može
obaviti pregled.

Članak 14.

(1) Podatke o slučajnom ulovu tuna obvezni su dostavljati i ovlaštenici
povlastica za obavljanje gospodarskog ribolova na moru, koji ribolov obavljaju
ribolovnim alatima koji nisu namijenjeni lovu tuna, ako kao prilov, ulove tunu.
(2) Osobe iz stavka 1. ovoga članka podatke o ulovu tuna dostavljaju na Obrascu
prijave ulova tuna (PRILOG 1) u roku od 24 sata od ostvarenog ulova.

UZGOJ TUNA

Članak 15.

(1) Fizičke i pravne osobe, ovlaštenici povlastice za uzgoj tuna, koje zaprimaju
ulovljene tune na uzgajalištu u svrhu uzgoja, obvezne su dostavljati podatke o
zaprimljenim tunama.
(2) Podaci o zaprimljenim tunama na uzgajalištu dostavljaju se Mi­nistarstvu u
roku od 3 dana od završenog zaprimanja ulovljenih tuna:
a) za tune ulovljene plovilima koja plove pod HR zastavom na Obrascu prijave
zaprimljenih tuna na uzgajalištu u svrhu uzgoja (PRILOG 2)
b) za tune iz uvoza na obrascu ICCAT deklaracija o stavljanju u kaveze tuna iz
uvoza (PRILOG 3).
(3) Fizičke i pravne osobe iz stavka 1. ovoga članka u slučaju uvoza tuna dužne
su Ministarstvu dostaviti ICCAT statističke dokumente (PRILOG 6) ovjerene od
strane države pod čijom je zastavom tuna ulovljena.
(4) Nakon stavljanja u kavez tuna iz uvoza, Ministarstvo će na temelju
zaprimljenih podataka iz stavka 2. ovoga članka u roku od 7 dana od dana
stavljanja tuna u kavez dostaviti zaprimljeni obrazac ICCAT deklaracije o
stavljanju u kaveze tuna iz uvoza državi pod čijom zastavom je registrirano
plovilo koje je ulovilo tunu, kao i tajništvu ICCAT-a.
(5) Ministarstvo će na temelju zaprimljenih podataka oduzeti ulov i vratiti tunu
natrag u more ukoliko država pod čijom zastavom je tuna ulovljena smatra da:
a) da ribarsko plovilo koje je prijavilo ulov tuna nije imalo dovoljnu kvotu za
ulov tune,
b) da nije pravovremeno izviještena o količini ulovljenih tuna, te da količina
nije uzeta u obračun za kalkulaciju kvote,
c) da ribarsko plovilo koje je prijavilo ulov tuna nije ovlašteno za ulov tune.
(6) Fizičke i pravne osobe iz stavka 1. ovoga članka dužne su jednom godišnje
Ministarstvu dostavljati podatke o uzgoju tuna na Obrascu prijave uzgoja tuna -
očevidniku (PRILOG 4) na sljedeći način:
(a) podaci se prijavljuju za razdoblje od 1. siječnja do 31. prosinca za
prethodnu kalendarsku godinu.
(b) podaci se dostavljaju Ministarstvu najkasnije do 31. siječnja tekuće
kalendarske godine.
(7) Fizičke i pravne osobe iz stavka 1. ovoga članka koje obavljaju iskrcaj tuna
dužne su Ministarstvu (ribarskoj inspekciji) pismenim putem dostaviti sljedeće
podatke:
a) očekivano vrijeme i mjesto iskrcaja,
b) očekivanu količinu tune za iskrcaj,
c) ispunjeni Obrazac prijave zaprimljenih tuna na uzgajalištu u svrhu uzgoja od
kojih se obavlja iskrcaj (PRILOG 2 ili PRILOG 3).
(8) Podaci iz stavka (7) ovoga članka dostavljaju se na obrascu Obavijest o
iskrcaju tuna iz uzgojnih kaveza (PRILOG 11) najmanje 8 sati prije očekivanog
vremena iskrcaja.
(9) Svako iskrcavanje nadzire ribarska inspekcija. Sva iskrcana tuna mora biti
izvagana.
(10) Konačni podaci o iskrcaju tuna iz uzgajališta dostavljaju se za svaki kavez
posebno Ministarstvu na Obrascu prijave iskrcaja tuna iz uzgajališta (PRILOG 5)
u roku od 48 sati od završenog iskrcaja tuna.
(11) Fizičke i pravne osobe iz stavka 1. ovoga članka moraju kopije svih prijava
iz ovoga članaka zadržati na uzgajalištu ili u sjedištu tvrtke, na način da se u
svako doba može obaviti pregled.
(12) Fizičke i pravne osobe iz stavka 1. ovoga članka moraju najmanje 3 dana
ranije poslati obavijest o svim radnjama na uzgajalištu koje podliježu
monitoringu uzgajališta tuna u skladu s pravilima ICCAT-a (zaprimanje tuna,
izlov tuna), te omogućiti nesmetani rad i pružiti tehničku, stručnu i drugu
pomoć osobama ovlaštenim od Ministarstva za provođenje monitoringa.

PRIJEVOZ TUNA

Članak 16.

Fizičke i pravne osobe koje obavljaju prijevoz tuna do uzgajališta dužne su
dostaviti Ministarstvu ispunjenu ICCAT deklaraciju o prekrcaju/prijevozu tuna
(PRILOG 8), ne kasnije od 3 dana nakon preuzimanja tuna u tegalj ili isporuke u
kavez, te kopiju dostavljene deklaracije zadržati na plovilu na način da se u
svako doba može obaviti pregled.

ISKRCAJ I PREKRCAJ

Članak 17.

Fizičke i pravne osobe, ovlaštenici povlastice za gospodarski ribolov na moru
koji obavljaju ribolov tune i ovlaštenici povlastice za uzgoj tuna mogu
prekrcavati i iskrcavati tune samo u lukama određenim od strane Ministarstva. U
tu svrhu, Ministarstvo određuje luke gdje su odobreni prekrcaji i iskrcaji tune
te dostavlja popis luka tajništvu ICCAT-a, radi uvrštavanja na popis luka
objavljen na web stranici.

Članak 18.

Iskrcaj i prekrcaj tuna dozvoljen je u svim ovlaštenim uzgajalištima tuna koja
imaju ICCAT broj, te u sljedećim lukama:
a) Dubrovnik – Sustjepan
b) Vela Luka
c) Komiža
d) Hvar – Vira
e) Brač - Postira – Milna - Sumartin
f) Split – Sjeverna luka
g) Kaštel Sućurac - Sveti Kajo
h) Primošten
i) Tribunj
j) Biograd
k) Kali
l) Zadar – Gaženica
m) Mali Lošinj
n) Rijeka
o) Pula
p) Umag.

Članak 19.

(1) Fizičke i pravne osobe ovlaštenici povlastice za gospodarski ribolov na moru
koje obavljaju iskrcaj tuna obavezne su dostaviti Ministarstvu (ribarskoj
inspekciji) pismenim putem sljedeće podatke:
a) očekivano vrijeme i mjesto iskrcaja,
b) očekivanu količinu tune za iskrcaj,
c) ispunjeni Obrazac prijave ulova tuna od kojih se obavlja iskrcaj (PRILOG 1);
(2) Podaci iz stavka (1) ovoga članka dostavljaju se na obrascu Obavijest o
iskrcaju tuna s ribarskog plovila (PRILOG 12) najmanje 8 sati prije očekivanog
vremena iskrcaja.

Članak 20.

(1) U slučaju prekrcaja tuna fizičke i pravne osobe u čijem je vlasništvu
plovilo koje zaprima tune (bilo da se radi o plovilu koje lovi ili prerađuje
ulov) ili njegov predstavnik, obavezne su dostaviti Ministarstvu (ribarskoj
inspekciji) pismenim putem sljedeće podatke:
a) datum i luku prekrcaja,
b) predviđeno vrijeme dolaska,
c) kopiju ispunjenog Obrasca prijave ulova tuna od kojih se obavlja prekrcaj
(PRILOG 1),
d) naziv i ICCAT broj plovila koje je izvršilo ulov tuna koje se prekrcavaju,
e) naziv plovila koji zaprima, njegov broj u ICCAT-ovoj evidenciji ovlaštenih
plovila za ulov tune,
f) težinu tune koju treba prekrcati.
(2) Podaci iz stavka (1) ovoga članka dostavljaju se na obrascu Obavijest o
prekrcaju tuna s jednog ribarskog plovila na drugo ribarsko plovilo (PRILOG 13)
najmanje 8 sati prije očekivanog vremena prekrcaja.
(3) Fizičke i pravne osobe u čijem je vlasništvu plovilo koje je ulovilo tunu
ili njegov predstavnik u vrijeme prekrcaja moraju obavijestiti Ministarstvo o
sljedećem:
a) količini tune uključene u prekrcaj,
b) datumu i luci prekrcaja,
c) nazivu plovila koji zaprima, zastavu i njegov broj u ICCAT-ovoj evidenciji
ovlaštenih plovila za ulov tune,
d) ispunjeni Obrazac prijave ulova tuna od kojih se obavlja prekrcaj (PRILOG
1);.
(4) Za svaki prekrcaj tune potrebno je prethodno odobrenje Ministarstva.
(5) U slučaju prekrcaja tuna ulovljenih pod stranom zastavom Ministarstvo
dostavlja zapis o prekrcaju nadležnom tijelu države čije je plovilo ulovilo tunu
u roku 48 sati nakon završetka prekrcaja.
(6) Ribarska inspekcija pregledava plovilo koje zaprima tunu na dolasku u luku i
provjerava teret i dokumentaciju koji se odnose na prekrcajne radnje.
(7) Fizičke i pravne osobe, ovlaštenici povlastice za gospodarski ribolov na
moru koji obavljaju prekrcaj tune ispunjavaju i dostav­ljaju Ministarstvu ICCAT
deklaraciju o prekrcaju/prijevozu tuna (PRILOG 8), ne kasnije od 15 dana nakon
datuma prekrcaja.
(8) Original ICCAT deklaracije o prekrcaju/prijevozu tuna (PRILOG 8) mora
zadržati plovilo koje zaprima tune.
(9) Kopiju ICCAT deklaracije o prekrcaju/prijevozu tuna (PRILOG 8) mora držati
ribarsko plovilo koji je ribu ulovilo.
(10) Svaki daljnji prekrcaj mora biti ovjeren od države pod čijom zastavom
plovilo plovi.

PROGRAM PRAĆENJA PLOVILA

Članak 21.

(1) Fizičke i pravne osobe, ovlaštenici povlastice za gospodarski ribolov na
moru, koji obavljaju ribolov tuna, obavezni su primjenjivati sustav za praćenje
plovila (VMS) za svoja plovila dužine preko svega veće od 24 m.
(2) Od 1. siječnja 2010. godine mjera iz stavka 1. ovoga članka primjenjuje se
za plovila za ulov tune dužine preko svega veće od 15 m.
(3) Program praćenja odvija se u skladu sa mjerama propisanim Pravilnikom o
sustavu nadzora i praćenja ribarskih plovila (»Narodne novine« 62/06).

PROGRAM PROMATRAČA

Članak 22.

(1) Programom promatrača na ribarskim plovilima koja su ovlaštena za ulov tuna
dugim preko 15 metara bit će obuhvaćeno:
a. 20% aktivnih plivarica tunolovki,
b. 20% aktivnih plovila koji love tune plutajućim parangalima.
(2) Zadaci promatrača su sljedeći:
a. promatranje udovoljava li plovilo svim važećim propisima,
b. bilježenje i izvještavanje o ribarskim aktivnostima,
c. promatranje i procjena ulova,
d. ovjeravanje podataka unesenih u Obrazac prijave ulova tuna,
e. ovjeravanje podataka unesenih u Obrazac prijave iskrcaja tuna,
f. promatranje i vođenje evidencije o plovila koji love suprotno ICCAT-ovim
mjerama očuvanja,
g. provođenje znanstvene aktivnosti, npr. prikupljanje uzoraka, na zahtjev
Ministarstva.

Članak 23.

(1) Na svim ovlaštenim uzgajalištima tuna smještaju se promatrači za cijelo
vrijeme stavljanja tune u kaveze, kao i za vrijeme izlova ribe iz kaveza.
(2) Zadaci promatrača su sljedeći:
a. promatranje odgovaraju li operacije uzgoja važećim propisima,
b. ovjeravanje podataka unesenih u Obrazac prijave zaprimljenih tuna na
uzgajalištu u svrhu uzgoja i ICCAT deklaracija o stavljanju u kaveze tuna iz
uvoza,
c. ovjeravanje podataka unesenih u Obrazac prijave iskrcaja tuna,
d. provođenje znanstvene aktivnosti, npr. prikupljanje uzoraka, na zahtjev
Ministarstva.

PROMET

Članak 24.

(1) Zabranjuje se uvoz tuna koje ne prati ICCAT statistički dokument (PRILOG 6)
ovjeren od strane države pod čijom je zastavom tuna ulovljena.
(2) Zabranjuje se izvoz tuna ulovljenih pod zastavom RH koje ne prati ICCAT
statistički dokument (PRILOG 6) ovjeren od strane Ministarstva. Zahtjevu za
ovjeru potrebno je priložiti kopiju Obrasca prijave ulova tuna (PRILOG 1).
(3) Zabranjuje se izvoz tuna porijeklom iz uvoza koje ne prati ICCAT statistički
dokument (PRILOG 7) ovjeren od Ministarstva. Zahtjevu za ovjeru potrebno je
priložiti kopiju ICCAT statističkog dokumenta (PRILOG 6) ovjerenog od strane
države pod čijom je zastavom tuna ulovljena.

Članak 25.

Prilozi 1 – 13 tiskani su u dodatku ovoga Pravilnika i njegov su sastavni dio.

Članak 26.

Stupanjem na snagu ovog Pravilnika prestaje važiti Naredba o ribolovu tuna
(»Narodne novine«, br. 26/07).

Članak 27.

Ovaj Pravilnik stupa na snagu danom objave u »Narodnim novinama«.

Klasa: 011-02/07-01/114
Urbroj: 525-01-07-01
Zagreb, 26. studenoga 2007.

Ministar
**Petar Čobanković**, v. r.

PRILOG I

![](dodatni/378688.gif)

PRILOG II

![](dodatni/378689.gif)

PRILOG III

![](dodatni/378690.gif)

PRILOG IV

![](dodatni/378691.gif)

PRILOG V

![](dodatni/378692.gif)

PRILOG VI

![](dodatni/378693.gif)

![](dodatni/378694.gif)

PRILOG VII

![](dodatni/378695.gif)

![](dodatni/378696.gif)
![](dodatni/378697.gif)

PRILOG VIII

![](dodatni/378698.gif)

PRILOG IX

![](dodatni/378699.gif)

PRILOG X

![](dodatni/378700.gif)

PRILOG XI

![](dodatni/378701.gif)

PRILOG XII

![](dodatni/378702.gif)

PRILOG XIII

![](dodatni/378703.gif)

Pravilnik, NN 123/2007-3558
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)